# **Laatukriteereihin perustuva työhönvalmennus Päijät-Hämeessä**

# Selvitys nykytilasta ja käyttöönottoon liittyvistä haasteista sekä niiden ratkaisuista

28.6.2022

#### Johdanto

Tuetusti työhön ja osallisuuteen Päijät-Hämeessä -hanke on laaja kokonaisuus. Hanke muodostuu kahdesta osa-alueesta: Työkyvyn tuki osana Sote-keskusta sekä Tuettu työllistyminen. Kumpikin osa-alueista puolestaan jakautuu kolmeen toimenpidekokonaisuuteen, joissa kussakin on omat tavoitteensa ja toimenpiteensä. Laatukriteereihin perustuvan työhönvalmennuksen edistäminen on yksi Tuetun työllistymisen osa-alueen kokonaisuuksista.

Laatukriteereihin perustuvan työhönvalmennuksen edistämiseen on hankesuunnitelmassa kirjattu useita tavoitteita ja toimenpiteitä. Hankkeen käynnistyttyä ryhdyttiin näitä toimenpiteitä toteuttamaan ripeästi. Suunnitelmat eivät kuitenkaan hyvistä yrityksistä huolimatta edenneet alkuperäisten kaavailujen mukaisesti syksystä 2021 eteenpäin. Tästä johtuen rahoittajan kanssa käytiin tammikuussa 2022 neuvotteluja osa-alueen poistamisesta hankesuunnitelmasta. Neuvottelussa todettiin, ettei poistaminen kokonaan ole mahdollista ja sovittiin, että poistamisen sijasta hankkeessa tuotetaan kuvaus laatukriteereihin perustuvan työhönvalmennuksen käyttöönottoon liittyvistä haasteista alueella. Selvitys luvattiin tuottaa kesäkuun 2022 loppuun mennessä.

Tämä on luvattu selvitys siitä, millaisia haasteita laatukriteereihin perustuvan työhönvalmennuksen edistämisessä Päijät-Hämeessä kohdattiin ja miten niitä ratkaistiin. Selvitys perustuu TTO-hankkeen kokemuksiin, keskeisten toimijoiden haastatteluihin ja yhteistyökumppaneiden kanssa käytyihin neuvotteluihin. Aluksi kuvataan, millaisia tavoitteita laatukriteereihin perustuvalle työhönvalmennukselle hankesuunnitelmassa asetettiin ja millaisin toimenpitein tavoitteet oli tarkoitus saavuttaa. Sen jälkeen käydään lyhyesti läpi hankkeen käynnistymisvaiheen toimenpiteitä laatukriteereihin perustuvan työhönvalmennuksen edistämiseksi. Tämän jälkeen kuvataan kohdattuja haasteita sekä sitä, millainen uusi suunnitelma laadittiin, jotta laatukriteereihin perustuvan työhönvalmennuksen käyttöönottoa ja laajentamista voitaisiin kohdatuista haasteista huolimatta alueella edistää. Lopuksi kuvataan uuden suunnitelman toimeenpanon etenemistä.

#### Laatukriteereihin perustuva työhönvalmennus TTO -hankkeen suunnitelmassa

Tuetusti työhön ja osallisuuteen Päijät-Hämeessä -hankkeen (TTO -hanke) suunnitelmaan on kirjattu laatukriteereihin perustuva työhönvalmennus seuraavasti: ”*Tuetun työllistymisen menetelmä IPS-mallin mukaiset periaatteet ja Fidelity Scale -arviointikriteerit otetaan käyttöön soveltuvin osin Päijät-Hämeen alueella. Hankkeessa selvitetään tuetun työllistymisen mahdollisuuksia ja toteuttamistapoja eri asiakaskohderyhmien parissa koko Päijät-Hämeen maakunnan alueella sekä arvioidaan mallin vaikutuksia*”. Päätavoitteena on, että ”*Vammaistyössä kehitettävänä oleva tuetun työllistymisen toimintamallin laajentamisen mahdollisuuksia kokeillaan esimerkiksi pitkäaikaistyöttömien, kuntouttavan työtoiminnan sekä mt- ja päihdeasiakkaiden parissa*.”

Kaikkiaan hankesuunnitelmaan on näiden lisäksi kirjattu useita laatukriteereihin perustuvan työhönvalmennuksen edistämisen alatavoitteita ja toimenpiteitä, joita on esitelty esimerkiksi hankkeen ohjausryhmälle syyskuussa 2021 seuraavasti:

* Hankkeeseen perustetaan työhönvalmennuksen tiimi, johon kohdennetaan työhönvalmentajaresurssia (osin osana omarahoitusta) kolme henkilötyövuotta, jotta tuetun työllistymisen mallia voidaan käytännössä kokeilla esim. kuntouttavan työtoiminnan palvelussa.
* tiimissä toimii Phhykyn vammaispalvelujen työhönvalmentaja, jolta saadaan asiantuntijaosaamista esim. mestari-kisällimallin avulla.
* tiimin asiakkaaksi ohjautuu kuntouttavan työtoiminnan ja vammaispalvelujen asiakkaita sekä päihde- ja mielenterveyskuntoutujia, joilla on itsellä motivaatiota työllistyä avoimille työmarkkinoille, ja jotka tarvitsevat pitkäkestoista tukea työllistymisen polulla.
* tiimi jalkautuu asiakkaiden toimintaympäristöihin
* Tuetun työllistymisen toimintamallin käyttöönotto ja kehittäminen edellyttää, että kaikki viisi vaihetta otetaan mukaan alueelliseen toimintaan: palveluun ohjautuminen, osaamisen kartoitus, työnetsintä, työskentely työnantajan kanssa sekä tuki työssä pysymiseen.
* Asiakasohjautumiseen kiinnitetään erityistä huomiota, koska alueella ei ole valmista mallia sellaiselle toiminnalle, jossa voidaan tuetun työllistymisen tiimiin ottaa asiakkaita riippumatta heidän taustoistaan (esim. vammaisdiagnoosi, joka määrittää vammaispalvelujen työhönvalmennuksen asiakkuuden).
* Työhönvalmennuksen vastuita ja työnjakoa mallinnetaan eri toimijoiden välillä.
* Sosiaalihuollon rooli tehdään näkyväksi tuetussa työllistymisessä suhteessa TE-palvelujen, työllisyyden kuntakokeilun, Kelan ym. työhönvalmennukseen.
* Sosiaalihuollon omatyöntekijän roolia selkiinnytetään asiakkaan tuetun työllistymisen polulla.
* Sosiaalihuollon tuetun työllistymisen palvelupolku kuvataan ja selkiytetään.
* Kuntoutussäätiön kautta hankitaan osaamista erityisesti IPS-mallin osalta esim. vammais- ja työikäisten palvelujen henkilöstölle.
* Tuettua työhönvalmennusta juurrutetaan toimintayksiköihin sisäisten koulutusten kautta.

#### Toimenpiteet laatukriteereihin perustuvan työhönvalmennuksen edistämiseksi vuonna 2021

TTO -hankkeen käynnistyessä vuoden 2021 alussa, lähdettiin edellä kuvattujen toimenpiteiden toteuttamiseksi ja laatukriteereihin perustuvan työhönvalmennuksen edistämiseksi napakasti liikkeelle. Hankkeen työhönvalmennustiimin henkilöstö suoritti huhtikuussa 2021 IPS-laatukriteerikoulutuksen sekä osallistui valtakunnallisiin tilaisuuksiin, joissa IPS -laatukriteereistä muokattiin Työkykyohjelmaan ja sosiaalityön kontekstiin paremmin sopiviksi.

Hankkeen tarkoitus oli edetä tästä siten, että koulutetaan alueelle lisää laatukriteereihin perustuvan työhönvalmennusmallin osaajia, laajennetaan työhönvalmennusmalli vammaispalveluista pitkäaikaistyöttömien kohderyhmään sekä ryhdytään pilotoimaan ja mallintamaan palvelua. Suunnitelman toteutuksessa päästiin siihen asti, että laatukriteereihin perustuvan työhönvalmennuksen koulutuksesta pyydettiin tarjoukset ja koulutusta tarjottiin yhteistyökumppaneille. Tarjous IPS -koulutusten toteuttamisesta saatiin Kuntoutussäätiöltä elokuussa 2021. Koulutusta tarjottiin Kuntakokeilun omavalmentajille syyskuussa ja työhönvalmennusta tuottavien palveluntarjoajien kiinnostusta koulutukseen kartoitettiin.

Loppusyksystä 2021 eteenpäin toimenpiteet eivät kuitenkaan edenneet suunnitelmien mukaisesti ja kehittämistyössä kohdattiin vaikeuksia, jotka vaikuttivat ylitsepääsemättömiltä.

#### Kohdatut haasteet ja niiden ratkaisu

Yksi keskeisistä haasteista oli, että sosiaalihuollon henkilöstön kouluttamista laatukriteereihin perustuvan työhönvalmennusmallin käyttöön ei alueella koettu tarpeelliseksi, koska työhönvalmennus nähdään vahvasti TE-hallinnon tehtäväksi. Toisaalta hankkeen varoin ei myöskään nähty mahdolliseksi kouluttaa ulkopuolisia tahoja, kuten Kuntakokeilun omavalmentajia tai työhönvalmennuksen palveluntuottajia (esim. Avainsäätiö) vaikka näillä tahoilla kiinnostusta koulutuksen olikin.

Koska suunnitelmat eivät edenneet, haluttiin osa-alue poistaa hankkeen suunnitelmasta kokonaan ja keskittää hankkeen rajalliset resurssit niihin toimiin, joissa ei ollut vastaavia hallinnollisia esteitä. Asiasta käytiin neuvottelua hankkeen rahoittajan kanssa tammikuussa 2022. Neuvotteluun osallistui hankehenkilöstön lisäksi THL:n ja STM:n edustajia sekä Päijät-Soten Työikäisten palvelujen johtoa.

Neuvotteluun osallistuneet sosiaalihuollon edustajat toivat esiin näkemyksensä siitä, että työhönvalmennus ei ole sosiaalihuollon ydintehtävä Työikäisten palveluissa (ts. Aikuissosiaalityössä). Asiakkaan työ- ja toimintakyvyn selvittäminen ja tukeminen ovat kyllä sosiaalihuollon vastuulla tiettyyn pisteeseen asti, mutta vastuun tulee jossain vaiheessa siirtyä TE-hallinnolle. Etenkin yrityksiin vietävät palvelut ovat tämän näkemyksen mukaan TE-hallinnon vastuulla ja näin ollen myös yrityksiin vietävä työhönvalmennus. Vammaispalvelujen osalta tilanne on toinen, koska siellä työhönvalmennus on lakisääteinen sosiaalihuollon palvelu. STM:n edustajan mukaan sosiaalihuollon tulisi kuitenkin tukea asiakkaiden työllistymistä nykyistä enemmän esimerkiksi työhönvalmennuksen avulla myös muualla kuin vammaispalveluissa.

Neuvotteluissa päädyttiin siihen, että TTO -hankkeessa kuvataan (laatukriteereihin perustuvan) työhönvalmennuksen nykytila ja haasteet Päijät-Hämeessä sekä yhdyspinnat ja työnjako eri toimijoiden välillä. Sovittiin myös, että hanke käynnistää keskustelut TE-hallinnon kanssa siitä, miten yhdessä olisi mahdollista edistää laatukriteereihin perustuvan työhönvalmennuksen käyttöönottoa alueella. Lisäksi todettiin, että hankkeen tulisi selkiyttää sosiaalihuollon ja TE-hallinnon rooleja sekä yhdyspintaa siinä, miten esimerkiksi työllistymispolkua sujuvoitetaan kuntouttavasta työtoiminnasta eteenpäin.

Neuvottelun perusteella TTO -hankkeessa päädyttiin toteuttamaan keskeisille sosiaalihuollon toimijoille haastattelut, joiden pohjalta nykytila kuvataan. Lisäksi päätettiin käynnistää neuvottelut TE -hallinnon kanssa.

#### Haastattelut työhönvalmennuksen nykytilasta Päijät-Hämeessä

Nykytilan kuvaamisen tueksi TTO-hanke toteutti keväällä 2022 teemahaastatteluja, joiden tarkoitus oli selvittää laatukriteereihin perustuvan työhönvalmennuksen haasteita ja mahdollisuuksia Päijät-Hämeen alueella. Maaliskuussa haastateltiin Päijät-Soten kuntouttavasta työtoiminnasta vastaavat esimiehet ja huhtikuussa vammaispalvelujen esimies. Haastattelut toteutettiin Teamsin välityksellä.

Haastattelurunko noudatteli joustavasti seuraavia teemoja:

1) Työhönvalmennuksen nykytila alueella

- miten tähän on tultu ja missä ollaan nyt?

- onko edustamallasi taholla kokemusta IPS-mallista ja/tai laatukriteereihin perustuvasta

 työhönvalmennuksesta?

2) Työhönvalmennuksen tulevaisuus alueella

- yhdyspinnat ja työnjako eri toimijoiden välillä

- kenen tehtävä olisi tuottaa työhönvalmennuspalvelut?

- miten asiakkaiden pitäisi ohjautua työhönvalmennukseen?

- mikä voisi olla edustamasi tahon rooli työhönvalmennuksessa tai tuetun työllistymisen palvelupolulla ja miten se siihen linkittyisi?

3) Muita ajatuksia laatukriteereihin perustuvasta työhönvalmennuksesta ja/tai tuetun työllistymisen palvelupolusta

Kuntouttavan työtoiminnan esimiesten haastattelu 24.3.2022

Päijät-Sotessa on kuntouttavasta työtoiminnasta (KuTy) vastaavien esimiesten mukaan koulutettu TTO-hanketta edeltävässä hankkeessa neljä kuntouttavan työtoiminnan ohjaajaa IPS-laatukriteerien käyttöön. Menetelmää ei kuitenkaan tällä hetkellä käytetä. IPS elää työpajojen arjessa toimintaa ohjaavana ”sijoita ja valmenna” -ideana ja työotteena, mutta mm. henkilöstövaihdosten myötä resursseja kriteeristön käyttöön ei ole, ei myöskään yritysten kartoittamiseen. Toinen haaste työhönvalmennuksen toteutukselle kuntouttavassa työtoiminnassa on toimintaa ohjaava lainsäädäntö, jonka mukaan palvelua ei saa toteuttaa yksityisissä yrityksissä. Käytännössä KuTyn asiakas pitäisi IPS -menetelmässä sijoittaa yksityiseen yritykseen, jossa lain mukaan ei kuntouttavan työtoiminnan palvelua saa toteuttaa.

Lainsäädännöllisen esteen lisäksi IPS-menetelmän käyttöä hankaloitti toinenkin käytännön ongelma: kun asiakas sijoittuu yksityiseen yritykseen, hänet pitää kirjata ulos kuntouttavan työtoiminnan palvelusta, joten työhönvalmentaja ei enää voi kirjata asiakkaan asioita asiakastietojärjestelmään. Lisäksi kuntouttavan työtoiminnan asiakasprosessiin tehtiin Päijät-Sotessa vuoden 2021 alussa lakimuutoksen johdosta muutos, jossa vastuu asiakkaan KuTyn palvelusta siirrettiin sosiaalihuollon omatyöntekijälle. Omatyöntekijöillä puolestaan ei etenkään alkuvaiheessa välttämättä ole ollut kokemusta työllistämisestä.

Ihannemallissa työhönvalmennus toteutettaisiin kuntouttavan työtoiminnan esimiesten mukaan TE-hallinnon toimesta KuTyn rinnalla, palvelun loppuvaiheessa, siten että palvelu jatkuisi saumattomasti ilman katkoksia. Käytännössä työhönvalmennusta tarjottaisiin asiakkaille, jotka ovat toimintakyvyltään siinä vaiheessa, että osallistuvat kuntouttavaan työtoimintaan 3-4 päivää viikossa. Hallinnollisesti tälle ei nähdä estettä ja vastaavaa on joitain vuosia sitten kokeiltukin. Kuntakokeilun myötä TE-hallinnon vastuuhenkilöt ovat kuitenkin vaihtuneet ja sosiaalihuollossa vastuu asiakkaan prosessista on siirtynyt KuTyn ohjaajalta omatyöntekijälle, joten toiminta tulisi suunnitella uudestaan.

Kuntouttavan työtoiminnan esimiesten mukaan IPS-menetelmässä on erityisen hyvää se, että asiakkaan kanssa ryhdytään työskentelemään kohti työelämää varhaisessa vaiheessa.

Vammaispalvelujen esimiehen haastattelu 4.4.2022

Päijät-Soten vammaispalvelujen työhönvalmentajista suurin osa (4/5 ) on vammaispalvelujen esimiehen mukaan koulutettu IPS-menetelmän käyttöön kahden TTO-hanketta edeltävän hankkeen toimesta. IPS-laatukriteeristö on vammaispalveluissa koettu raskaaksi ja sitä on sovellettu omin pienin mukautuksin. Arviointi on tehty vuoden 2020 lokakuussa ja seuraavan arvioinnin kerrottiin haastattelussa toteutuvan keväällä 2022. Vaikka IPS-menetelmää ei täysin toteuteta sellaisenaan, nojaa Työhönvalmennuspalvelu kuitenkin avoimille työmarkkinoille työllistymiseen tähtäävään sijoita ja valmenna-ajatteluun.

Vammaispalveluissa työhönvalmennuksen perusta on kehitysvamma-alan asumisen neuvottelukunnan (KVANK) työn ja päivätoiminnan valiokunnassa kehittämä laatukriteerijärjestelmä. Kyseessä on päiväaikaisen toiminnan palvelujen kehittämisen itsearviointityökalu, jonka avulla on mahdollista arvioida, kuinka osallisuutta ja työllistymistä edistävän toiminnan laatukriteerit täyttyvät organisaatiossa.

Kaikkiaan vammaispalvelujen esimiehen mukaan työhönvalmennuksessa ja sosiaalihuollon tuetussa työllistämisessä tulisi selkiyttää yhdyspintoja ja toimijoiden välistä työnjakoa.

Haastattelujen perusteella paikannettiin myös asiakkaiden työllistymispolun kriittisiä kohtia työhönvalmennuksen näkökulmasta. Kuntouttavassa työtoiminnassa kriittinen piste paikantuu palvelun päättymisen ajankohtaan ja siihen, miten yhdistetään kuntouttavaan työtoimintaan työhönvalmennus osaksi saumatonta palvelukokonaisuutta sekä varmistetaan asiakkaan sujuva siirtymä TE-hallinnon vastuulle. Vammaispalveluissa puolestaan kriittinen kohta on työhönvalmennuspalvelun markkinointi ja se, miten asiakkaille kerrotaan palvelusta. Näiden kriittisten kohtien ratkaisuja pohdittiin TTO-hankkeen järjestämässä Palasista poluksi -tilaisuudessa toukokuussa 2022.

#### Neuvottelut Hämeen TE-toimiston ja ELY-keskuksen kanssa

TTO -hanke käynnisti neuvottelut TE-hallinnon kanssa huhtikuussa 2022. Kesäkuun loppuun mennessä neuvotteluja käytiin kaikkiaan viisi (26.4., 23.5., 2.6., 7.6. ja 15.6.2022). Niistä kaksi käytiin ELY-keskuksen ja Hämeen TE-toimiston kanssa, kaksi Työelämädiili -hankkeen (osatyökykyisten palvelupilotti TE-hallinnossa) kanssa ja yksi tapaaminen kaikkien em. osapuolten kesken.

Neuvotteluja käytiin erinomaisen hyvässä yhteishengessä. Kaikilla oli yhteinen tavoite ja tahtotila: osatyökykyisten työllistymisen edistäminen Päijät-Hämeessä työhönvalmennuksen avulla. Yhteisen keinot tavoitteeseen pääsemiseksi löytyivät helposti ja neuvotteluissa päästiin yhteisymmärrykseen siitä, miten laatukriteereihin perustuvaa työhönvalmennusta konkreettisesti edistetään alueella.

#### Uusi suunnitelma laatukriteereihin perustuvan työhönvalmennuksen edistämiseksi

Edellä kuvattujen teemahaastattelujen sekä Hämeen TE -toimiston ja ELY-keskuksen kanssa käytyjen neuvottelujen myötä TTO-hankkeessa muotoutui uusi suunnitelma laatukriteereihin perustuvan työhönvalmennuksen edistämiseksi vuonna 2022. Suunnitelma tarkentui kevään mittaan niin, että TTO-hankkeessa päädyttiin toteuttamaan kolme toimenpidettä:

1. kuvataan (laatukriteereihin perustuvan) työhönvalmennuksen nykytila, haasteet ja edistämistoimet
2. ”ujutetaan” laatukriteereihin perustuva työhönvalmennus kuntouttavan työtoiminnan palvelun jatkoksi / sisään, TE-hallinnon tuottamana palveluna
3. ”ujutetaan” laatukriteereihin perustuvan työhönvalmennuksen kriteerejä niihin kriteereihin, joilla ELY-keskus hankkii työhönvalmennusta tällä alueella

Kuvaus toteutetaan kesäkuun 2022 loppuun mennessä. Se perustuu TTO-hankkeen kokemuksiin, toteutettuihin teemahaastatteluihin sekä neuvotteluihin yhteistyötahojen kanssa.

Työhönvalmennuksen viemistä kuntouttavan työtoiminnan palvelun sisään puolestaan kokeillaan toteuttamalla pilotti, jossa toiminta mallinnetaan. Tarkoitus on testata, miten käytännössä laatukriteereihin perustuva työhönvalmennus toteutetaan osana kuntouttavan työtoiminnan palvelua.

Hankintakriteerien osalta suunnitelma täsmentyy mm. syksyn pilotista saatavien kokemusten myötä.

#### Suunnitelman toteuttaminen syksyllä 2022

TTO-hankkeen toteuttamissa haastatteluissa ja neuvotteluissa vahvistui tarve mallintaa alueella, miten laatukriteereihin perustuva työhönvalmennus voitaisiin viedä asiakkaalle tuttuun ja turvalliseen toimintaympäristöön jo ennen kuntouttavan työtoiminnan päättymistä, sen loppuvaiheeseen. Tarkoituksena on ehkäistä ”pingpong -ilmiötä” (ts. asiakkaan pompottelua TE-toimen, sosiaalitoimen ja kuntouttavan työtoiminnan välillä) ja asiakkaan motivaation notkahdusta sekä muodostaa asiakkaalle ehjä ja sujuva palvelukokonaisuus.

Yhteistyöneuvotteluissa mallinnus sovittiin tehtäväksi toteuttamalla syksyllä 2022 yhteistyössä Hämeen TE-toimiston ja ELY-keskuksen kanssa pienimuotoinen pilotti. ELY-keskus hankkii työhönvalmennuspalvelua viidelle kuntouttavan työtoiminnan asiakkaalle, jotka valikoituvat pilottiin oman kiinnostuksensa, motivaationsa sekä riittävän toimintakykynsä perusteella. Valinta tehdään yhteistyössä kuntouttavan työtoiminnan ohjaajan, omatyöntekijän ja Kuntakokeilun omavalmentajan kanssa. Pilotissa palvelujen yhdistäminen mallinnetaan konkreettisella tasolla: miten asiakkaat valitaan, missä vaiheessa aktivointisuunnitelma tehdään ja miten käytännössä tehdään yhteistyötä kuntouttavan työtoiminnan ohjaajan, omatyöntekijän, omavalmentajan sekä työhönvalmentajan välillä. Lisäksi pilotissa selvitetään kirjaamiseen liittyviä käytäntöjä, vastuukysymyksiä ja mahdollisia hallinnollisia esteitä.

Yhdeksi vaihtoehdoksi on TTO-hankkeessa hahmoteltu pilotin toteuttamista Orimattilassa. Siellä kuntouttavan työtoiminnan palvelu on kompakti kokonaisuus. Asiakkaan kanssa työskentelevät työntekijät ovat tuttuja keskenään ja heidän määränsä on pienempi kuin esimerkiksi Lahdessa, mikä helpottaisi pilotin käytännön toteutusta ja rajaamista. Kuntouttavan työtoiminnan palvelun prosessit ovat kuitenkin yhteneväiset koko Päijät-Soten alueella, joten mallintaminen on mahdollista minkä kunnan alueella tahansa. Pilotin kestoksi on suunniteltu kolmea kuukautta ja toteutusajankohdaksi 1.9. - 30.11.2022.

Pilotissa huomioidaan erityisesti asiakaskokemuksen merkitys. Suunnitelma siitä, miten asiakaskokemus kerätään ja kuvataan, tarkentuu kesän loppupuolella, ennen pilotin aloittamista.

Pilotin päätyttyä kootaan sen tulokset. TTO-hanke vastaa mallintamisesta ja kuvaamisesta. Pilotin tarkoitus ei ole työllistää massoittain asiakkaita vaan kuvata vuotta 2023 ajatellen, miten asiaa voisi Päijät-Hämeessä edistää.

Elokuulle 2022 on sovittu Hämeen TE-toimiston ja ELY-keskuksen kanssa seuraava yhteistyökokous, jossa jatketaan ja tarkennetaan pilotoinnin suunnitelmia.

Laatukriteereihin perustuvaa työhönvalmennusta edistetään alueella lisäksi siten, että TTO-hanke toteuttaa syksyllä 2022 auditointikeskustelut alueen työhönvalmennusta tuottaville tahoille: toteutettavalle pilotille, Työelämädiili -hankkeelle ja muille työhönvalmennuksen tuottajille.